Document ID: 32005R0255

ΚΑΝΟΝΙΣΜΌΣ (ΕΚ) αριθ. 255/2005 ΤΗΣ ΕΠΙΤΡΟΠΉΣ
της 15ης Φεβρουαρίου 2005
για μόνιμη έγκριση ορισμένων πρόσθετων υλών στις ζωοτροφές
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 70/524/ΕΟΚ του Συμβουλίου, της 23ης Νοεμβρίου 1970, περί των προσθέτων υλών στη διατροφή των ζώων (1), και ιδίως το άρθρο 3 και το άρθρο 9Δ παράγραφος 1,
τον κανονισμό (ΕΚ) αριθ. 1831/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τις πρόσθετες ύλες που χρησιμοποιούνται στη διατροφή των ζώων (2), και ιδίως το άρθρο 25,
Εκτιμώντας τα ακόλουθα:
(1)
Ο κανονισμός (ΕΚ) αριθ. 1831/2003 προβλέπει την έγκριση των πρόσθετων υλών προς χρήση στη διατροφή των ζώων στην Ευρωπαϊκή Ένωση.
(2)
Το άρθρο 25 του κανονισμού (ΕΚ) αριθ. 1831/2003 ορίζει τα μεταβατικά μέτρα για τις αιτήσεις έγκρισης πρόσθετων υλών για ζωοτροφές, που είχαν υποβληθεί σύμφωνα με την οδηγία 70/524/ΕΟΚ πριν από την ημερομηνία εφαρμογής του εν λόγω κανονισμού.
(3)
Οι αιτήσεις έγκρισης των πρόσθετων υλών που παρατίθενται στα παραρτήματα του παρόντος κανονισμού είχαν υποβληθεί πριν από την ημερομηνία εφαρμογής του κανονισμού (ΕΚ) αριθ. 1831/2003.
(4)
Οι αρχικές παρατηρήσεις των κρατών μελών σχετικά με τις αιτήσεις αυτές είχαν εκδοθεί στο πλαίσιο του άρθρου 4 παράγραφος 4 της οδηγίας 70/524/ΕΟΚ και είχαν διαβιβαστεί στην Επιτροπή πριν από την ημερομηνία εφαρμογής του κανονισμού (ΕΚ) αριθ. 1831/2003. Συνεπώς, οι αιτήσεις αυτές θα συνεχίσουν να αντιμετωπίζονται σύμφωνα με το άρθρο 4 της οδηγίας 70/524/ΕΟΚ.
(5)
Η χρήση του παρασκευάσματος μικροοργανισμού Bacillus cereus var. toyoi (NCIMB 40112/CNCM I-1012) έλαβε προσωρινή έγκριση για πρώτη φορά για βοοειδή προς πάχυνση με τον κανονισμό (ΕΚ) αριθ. 1411/1999 της Επιτροπής (3).
(6)
Η χρήση του παρασκευάσματος μικροοργανισμού Enterococcus faecium (DSM 10663/NCIMB 10415) έλαβε προσωρινή έγκριση για πρώτη φορά για μόσχους με τον κανονισμό (ΕΚ) αριθ. 1636/1999 της Επιτροπής (4).
(7)
Υποβλήθηκαν νέα στοιχεία προς στήριξη των αιτήσεων έγκρισης χωρίς χρονικό περιορισμό των δύο αυτών παρασκευασμάτων μικροοργανισμών που ορίζονται στο παράρτημα I του παρόντος κανονισμού. Από την αξιολόγηση διαπιστώνεται ότι πληρούνται οι όροι που καθορίζονται στο άρθρο 3α της οδηγίας 70/524/ΕΟΚ για τις εγκρίσεις χωρίς χρονικό περιορισμό.
(8)
Η χρήση του παρασκευάσματος ενζύμου ενδο-1,3(4)-β-γλυκανάσης και ενδο-1,4-β-ξυλανάσης που παράγεται από το Aspergillus niger (NRRL 25541) εγκρίθηκε προσωρινά, για πρώτη φορά, για ωοτόκες όρνιθες με τον κανονισμό (ΕΚ) αριθ. 1436/98 της Επιτροπής (5).
(9)
Υποβλήθηκαν νέα στοιχεία προς στήριξη των αιτήσεων έγκρισης χωρίς χρονικό περιορισμό αυτού του παρασκευάσματος ενζύμου.
(10)
Η Ευρωπαϊκή Αρχή για την Ασφάλεια των Τροφίμων (ΕΑΑΤ) εξέδωσε γνώμη στις 14 Σεπτεμβρίου 2004 σχετικά με την αποτελεσματικότητα της χρήσης του εν λόγω παρασκευάσματος για τις ωοτόκες όρνιθες.
(11)
Από την αξιολόγηση διαπιστώνεται ότι πληρούνται οι όροι που καθορίζονται στο άρθρο 3α της οδηγίας 70/524/ΕΟΚ για τις εγκρίσεις χωρίς χρονικό περιορισμό.
(12)
Η χρήση του παρασκευάσματος ενζύμου 6-φυτάσης που παράγεται από το Aspergillus oryzae (DSM 11857) εγκρίθηκε προσωρινά, για πρώτη φορά, για κοτόπουλα προς πάχυνση, ωοτόκες όρνιθες, γαλοπούλες προς πάχυνση, χοίρους και χοιρίδια προς πάχυνση με τον κανονισμό (ΕΚ) αριθ. 1353/2000 της Επιτροπής (6), και για θηλυκούς χοίρους με τον κανονισμό (ΕΚ) αριθ. 261/2003 της Επιτροπής (7). Η χρήση αυτού του παρασκευάσματος ενζύμου εγκρίθηκε χωρίς χρονικό περιορισμό για τις εν λόγω κατηγορίες ζώων με τον κανονισμό (ΕΚ) αριθ. 1465/2004 της Επιτροπής (8).
(13)
Υποβλήθηκαν νέα στοιχεία προς στήριξη της αίτησης έγκρισης χωρίς χρονικό περιορισμό παρασκευάσματος του ίδιου παρασκευάσματος ενζύμου που παράγεται από το στέλεχος DSM 14223 του Aspergillus oryzae για τις ίδιες κατηγορίες ζώων.
(14)
Η Ευρωπαϊκή Αρχή για την Ασφάλεια των Τροφίμων (ΕΑΑΤ) εξέδωσε γνώμη σχετικά με τη χρήση του εν λόγω παρασκευάσματος όταν παράγεται από το στέλεχος DSM 14223 του Aspergillus oryzae αντί από το στέλεχος DSM 11857, στην οποία καταλήγει ότι το εν λόγω παρασκεύασμα δεν παρουσιάζει κίνδυνο για την υγεία του ανθρώπου, τις συγκεκριμένες κατηγορίες ζώων ή το περιβάλλον, υπό τους όρους που προβλέπονται στο παράρτημα II του παρόντος κανονισμού.
(15)
Από την αξιολόγηση διαπιστώνεται ότι πληρούνται οι όροι που καθορίζονται στο άρθρο 3α της οδηγίας 70/524/ΕΟΚ για την έγκριση χωρίς χρονικό περιορισμό αυτού του παρασκευάσματος.
(16)
Η χρήση του παρασκευάσματος ενζύμου ενδο-1,4-β-ξυλανάσης που παράγεται από το Aspergillus niger (CBS 270,95) εγκρίθηκε προσωρινά, για πρώτη φορά, για κοτόπουλα προς πάχυνση με τον κανονισμό (ΕΚ) αριθ. 1436/98 και για γαλοπούλες προς πάχυνση με τον κανονισμό (ΕΚ) αριθ. 654/2000 της Επιτροπής (9).
(17)
Υποβλήθηκαν νέα στοιχεία προς στήριξη της αίτησης έγκρισης χωρίς χρονικό περιορισμό αυτού του παρασκευάσματος ενζύμου.
(18)
Από την αξιολόγηση διαπιστώνεται ότι πληρούνται οι όροι που καθορίζονται στο άρθρο 3α της οδηγίας 70/524/ΕΟΚ για την έγκριση χωρίς χρονικό περιορισμό.
(19)
Συνεπώς, η χρήση αυτών των τριών παρασκευασμάτων ενζύμου όπως ορίζονται στο παράρτημα II πρέπει να εγκριθεί χωρίς χρονικό περιορισμό.
(20)
Από την αξιολόγηση των εν λόγω αιτήσεων διαπιστώνεται ότι θα πρέπει να απαιτηθούν ορισμένες διαδικασίες για την προστασία των εργαζομένων από την έκθεση στις πρόσθετες ύλες που καθορίζονται στα παραρτήματα. Η προστασία αυτή θα πρέπει να εξασφαλίζεται με την εφαρμογή της οδηγίας 89/391/ΕΟΚ του Συμβουλίου, της 12ης Ιουνίου 1989, σχετικά με την εφαρμογή μέτρων για την προώθηση της βελτίωσης της ασφάλειας και της υγείας των εργαζομένων κατά την εργασία (10).
(21)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα παρασκευάσματα που ανήκουν στην ομάδα «Μικροοργανισμοί» εγκρίνονται για απεριόριστο χρονικό διάστημα για χρήση ως πρόσθετες ύλες στη διατροφή των ζώων υπό τους όρους που καθορίζονται στο παράρτημα I.
Άρθρο 2
Τα παρασκευάσματα που ανήκουν στην ομάδα «Ένζυμα» εγκρίνονται για απεριόριστο χρονικό διάστημα για χρήση ως πρόσθετες ύλες στη διατροφή των ζώων υπό τους όρους που καθορίζονται στο παράρτημα II.
Άρθρο 3
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 15 Φεβρουαρίου 2005.

Labels: 17
16
6